Covid-19-statistieke: Byna 20 000 nuwe gevalle(Argieffoto: Unsplash) Die Covid-19-positiwiteitskoers het teen Woensdagaand op 26,8% gestaan nadat nog 19 842 mense positief vir die virus getoets het. Die Nasionale Instituut vir Oordraagbare Siektes (Nios) sê daar is tans 118 060 aktiewe gevalle landwyd en altesame 3 071 064 mense het reeds die virus opgedoen. Hiervan het 2 867 966 mense reeds herstel. Nog 36 nuwe sterftes is ook bevestig wat die algehele sterftesyfer op 90 038 te staan bring. Altesame 73 911 toetse vir Covid-19 is sedert die vorige verslag gedoen. Altesame 59% van nuwe gevalle is in Gauteng, gevolg deur KwaZulu-Natal en die Wes-Kaap (10% elk), Mpumalanga (6%), Noordwes (5%), Limpopo (4%), die Oos-Kaap en Vrystaat (3% elk) en die Noord-Kaap (1%). Die positiwiteitskoers is tans 26,8%, ŉ toename van die 24,9% waarop dit ŉ dag tevore gestaan het. Die sewedaggemiddeld staan in hierdie stadium op 24,6%, ook hoër as die 23,2% van die vorige dag. Nog 374 mense is in hospitale opgeneem en tans word 4 252 mense landwyd in private en staatshospitale vir die virus behandel. Nog 133 695 dosisse van die entstof is Woensdag toegedien.